- Vi accepterer ikke butikstyverier og hærværk i Brovst's bybillede, men vi vil hjælpe forfulgte mennesker. Sådan siger Thorkild Lind Poulsen, der er Centerleder fra Brovst Asylcenter.

For at undgå blandt andet butikstyverier og hærværk har Brovst Asylcenter ansat en Street-walker, der skal fungere, som et bindeled imellem beboere, de handlende og lokalsamfundet. Det er et tiltag, som Thorkild Lind Poulsen Centerlederen fra Brovst Asylcenter forventer sig meget af. - Street-walkeren skal arbejde forebyggende og dermed hindre konflikter og sikre en normalisering af hverdagen, siger Thorkild Lind Poulsen. Brovst Asylcenter har allerede iværksat synlige initiativer for at afhjælpe problemer, således at Brovst Rutebilstation ikke fungerer som opsamlingssted for de børn og voksne, der har været i skole eller til andre aktiviteter i Brovst. Desuden samarbejder Asylcenteret med Politistationen i Pandrup om direkte og kriminalpræventive løsninger, så evtuelle problemer kan tages i opløbet. Det er vigtigt, at beboerne på Asylcentret bliver godt integreret i lokalsamfundet, men også at der er balance i forhold til lokalsamfundet. - Det er mit håb, at vi får normaliseret forholdene igen. Der vil altid være nogle få asylansøgere, der kan ødelægge det rum, som den almindelige dansker har i sig, i forhold til forfulgte mennesker fra andre dele af verden. Vi vil gerne tage os af de forfulgte mennesker, men vi accepterer ikke butikstyverier og hærværk, siger en målfast Centerleder.